钦定古今图书集成/理学汇编/字学典/第077卷 > 《曹昭格古要论》 > 临法帖
## 钦定古今图书集成/理学汇编/字学典/第077卷 > 《曹昭格古要论》 > 临法帖

唐人从事法书，其法书有四种：曰临，曰摹，曰响拓，曰
硬黄。临者，置纸法书之旁，睥睨纤浓点画而仿为之；
摹者，笼纸法书之上，映照而笔取之。“响拓”者，坐暗室
中，穴牖如盎大，悬纸与法书映而取之，欲其透射毕
见，以法书故，缣色沈暗，非此不澈也。“硬黄”者，嫌纸性
终带暗涩，置之热熨斗上，以黄蜡涂匀，纸虽稍硬，而
莹彻透明，如世所为“鱼枕”“明角”之类，以蒙物无不纤
毫毕现者。大都施之魏、晋、锺、索、右军诸迹，以其年久
本暗，又所宗师，故极意取之也。临书如双鹄并翔，各
极其致，不必为步骤之拘，非于书有深诣者不能也。
以故属之虞、褚诸公。以下三者，则赵模、冯承素辈职
耳。